ЕхъулIэныгъэ зиIэхэр ягъэлъапIэ
Къэбэрдей-Балъкъэрым и Къэралыгъуэм и махуэм ирихьэлIэу, КъБР-м и Iэтащхьэ КIуэкIуэ Юрий, хабзэ дахэ хъуауэ, республикэм и зыужьыныгъэм хэлъхьэныгъэ хуэзыщIхэр егъэлъапIэ.
ШыщхьэуIум и 30-м ар КъБР-м и Правительствэм щехъуэхъуащ цIыху 64-м. Абыхэм яхэтт щIыналъэм и мэкъумэшым, промышленностым, егъэджэныгъэм, узыншагъэр хъумэным, щэнхабзэм, спортым, ухуэныгъэм, хъыбарегъащIэ IэнатIэм илъэс куэд хъуауэ зи гуащIэ хэзылъхьэхэр, лэжьыгъэм и ветеранхэр.
КIуэкIуэ Юрий кърагъэблэгъахэм защыхуигъазэм, псом япэу фIыщIэ яхуищIащ я къару емыблэжу дэтхэнэри Къэбэрдей-Балъкъэрым зэрыхуэлажьэм щхьэкIэ.
— Фи зэфIэкIыр нэрылъагъущ. Шэч хэмылъу, ар щапхъэщ къыдэкIуэтей щIэблэм я дежкIэ, — жиIащ КъБР-м и Iэтащхьэм. — Нобэ дгъэлъапIэхэм яхэтщ республикэм и экономикэр нэхъыбэу зэлъыта IэнатIэм — мэкъумэшым — зезыгъэужь IэщIагъэлIхэр. ЗэрытщIэщи, иужьрей зэманым абыхэм къыщIагъэкIыр куэдкIэ нэхъыфI ящIыфащ икIи нэгъуэщI щIыналъэхэм абы и лъэныкъуэкIэ дапеуэфынущ. Мы зэманым республикэм инвестицэ Iуэхухэр хъарзынэу щагъэзащIэ, технологие пэрытхэр къыдогъэIурыщIэ.
«Къэбэрдей-Балъкъэр Республикэм и пащхьэм щиIэ фIыщIэм папщIэ» орденыр КъБР-м и Iэтащхьэм зритахэм ящыщщ республикэм и IуэхущIапIэ ин куэд къэзыIэта Къущхьэ Амырхъан. КIуэкIуэм зэрыжиIамкIэ, гугъуехь куэд щыщыIа 1990 гъэхэми абы хузэфIэ-кIащ мэкъумэш IэнатIэр къиIэтыну, жэуаплыныгъэ хэлъу лэжьащ «Госагропром»-м и унафэщIым и япэ къуэдзэу, КъБР-м мэкъумэшымрэ ерыскъыпхъэхэмкIэ и министру. «Къущхьэ Амырхъан ещхь унафэщI IэкIуэлъакIуэхэм хуэдэхэм я фIыщIэщ зэман нэхъ гугъухэми ди мэкъумэш IэнатIэм хэщIыныгъэ зэримыIар, уеблэмэ нобэ ар зэрефIакIуэр», — къыхигъэщащ КIуэкIуэм.
— Полупроводник Iэмэпсымэхэр къыщыщIагъэкI Налшык заводым и инженер нэхъыщхьэу къыщIэзыдзэу КъБР-м и Правительствэм и УнафэщIым и япэ къуэдзэ къулыкъум нэсыфа, мы зэманым КъБКъУ-м и ректор Алътуд Юрий техникэ, экономикэ щIэныгъэхэм я докторщ, профессорщ, щIэныгъэмрэ техникэмрэ епхауэ Урысей Федерацэм и Къэрал саугъэтыр къыхуагъэфэщащ. КъБР-м и Правительствэм хэту экономикэ Iуэхухэр и нэIэм щыщIэтым, абы хузэфIэкIащ республикэм продукцэу къыщыщIагъэкIым хигъэхъуэжын. Иджыпстуи ар и гуащIэ еблэжыркъым, еджапIэ нэхъыщхьэр Урысей Ипщэм нэхъыфIу итхэм ящыщу ирегъэфIакIуэ. Мыпхуэдэ цIыхухэращ нобэ дызыгъэгушхуэр.
Республикэм и щэнхабзэм къыщытеувыIэм, а IэнатIэм и лэжьакIуэхэр гъэхьэзырынымкIэ лэжьыгъэшхуэ езыгъэкIуэкIхэм ящыщу КъБР-м и Iэтащхьэм къигъэлъэгъуащ Кавказ Ищхъэрэм ГъуазджэхэмкIэ и къэрал институтыр. ЕджапIэм и ректор, гъуазджэр джыным и доктор, профессор Рахаев Анатолий хуагъэфэщащ «КъБР-м и пащхьэм щиIэ фIыщIэм папщIэ» орденыр. Рахаевым къиухащ Римский-Корсаков Н. А. и цIэр зэрихьэу Ленинград дэт къэрал консерваторэм и аспирантурэр, Къэбэрдей-Балъкъэрым и щIэныгъэ-къэхутакIуэ институтым щылэжьащ, Урысей Федерацэм щэнхабзэмкIэ и министрым и къуэдзэ къулыкъум пэрытащ. Сыт щыгъуи жэуаплыныгъэ хэлъу зэрылэжьаращ къэрал гулъытэ щIыхуащIар.
— Сыт хуэдэ зэманми цIыхубэм дежкIэ мыхьэнэшхуэ зиIэщ егъэджакIуэ IэщIагъэр. Шэч хэлъкъым абы и зэфIэкIым зэрелъытам щIэблэм я дуней еплъыкIэмрэ зэфIэкIымрэ зыхуэдэнур. Апхуэдэхэм ящыщу я цIэ къисIуэну сыхуейт Сабий творчествэмкIэ «ДыгъафIэ къалэ» академием и лэжьакIуэ Науяис Татьянэрэ илъэс 50-м нэблэгъауэ егъэджэныгъэ IэнатIэм пэрыт, Урысей Федерацэм и цIыхубэ егъэджакIуэ, Налшык къалэм и лицей №2-м и унафэщI Мэлбахъуэ Борис-
рэ. Мэлбахъуэм и нэIэм щIэту еджапIэм мызэ-мытIэу зэхьэзэхуэ инхэм ехъулIэныгъэ къыщигъэлъэгъуащ, «Къэралым и школ нэхъыфI» урысейпсо зэпеуэм текIуэныгъэ къызэрыщахьари хэту, — жиIащ республикэм и Iэтащхьэм.
КIуэкIуэ Юрий и псалъэм дыщIигъуащ республикэм Iуэхушхуэхэр къызэрыпэщылъыр, псом хуэмыдэу экономикэм, цIыхухэм я псэукIэр егъэфIэкIуэным гулъытэ хэха хуащIын зэрыхуейр. Къэрал гулъытэ зыхуащIахэм щехъуэхъум, КъБР-м и Iэтащхьэм къыхигъэщащ апхуэдэ IэщIагъэлI пажэхэр щIыналъэм щиIэкIэ, республикэм зэрызиужьыну Iэмал псори бгъэдэлъу къызэрилъытэр.
ЩIэныгъэр гъэкIуэтэнымкIэ зэфIэкIышхуэ иIэу илъэс куэд хъуауэ и IэнатIэм пэрытщ «Высокогорный геофизический институт» федеральнэ къэрал бюджет IуэхущIапIэм и щIэныгъэ лэжьакIуэ нэхъыщхьэ Къалэ Хьэжбарэ. УФ-м и Президентым Къалэм фIыщIэ къызэрыхуищIар мы зэIущIэм щыжаIащ.
Республикэм и дамыгъэ лъапIэхэр зратахэм къабгъэдэкIыу Къущхьэ Амырхъан, Алътуд Юрий, Рахаев Анатолий сымэ КъБР-м и Iэтащхьэм фIыщIэ хуащIащ. «Ди дежкIэ пщIэшхуэщ мыпхуэдэ гулъытэр. Сыт щыгъуи КъБР-м и Iэтащхьэ КIуэкIуэ Юрий и дэIэпыкъуныгъэ зыхыдощIэри, абы щхьэкIэ фIыщIэ ин хуэсщIынут. АдэкIи ди къару демыблэжыну фыкъыдогъэгугъэ», — жиIащ Алътудым.
«КъБР-м и цIыхубэ артист» цIэ лъапIэр зыфIащахэм ящыщщ ЩоджэнцIыкIу Алий и цIэр зезыхьэ Къэбэрдей къэрал драмэ театрым и лэжьакIуэ КIэмыргуей Валентин, Сабий творчествэмкIэ республикэ унэм и пшынауэ ансамблым и гъэсакIуэ Къуэдз Iэбубэчыр, «КъБР-м щIыхь зиIэ и артист» цIэр хуагъэфэщащ уэрэджыIакIуэ щIалэ Апэнэс Астемыр, «Кабардинка» къэрал академическэ ансамблым и артисткэ Сокъур Мадинэ. «КъБР-м щIыхь зиIэ и журналист» цIэ лъапIэр фIащащ «КъБР-Медиа» IуэхущIапIэм и телевиденэм и нэтынхэр зыгъэхьэзыр Сэралъп Самарэ, «Къэбэрдей-Балъкъэр» телерадиовещанэм и къудамэм и редактор Битокъу Нелли.
«КъБР-м и Iэтащхьэ КIуэкIуэ Юрий зэпымыууэ къытхуищI гулъытэм щхьэкIэ фIыщIэ худощI. Абы и фIыгъэкIэ дэ Iэмал догъуэт медицинэм и IэщIагъэлI нэхъ пажэхэм дадэлэжьэну», — къыхигъэщащ «КъБР-м щIыхь зиIэ и дохутыр» цIэ лъапIэр зыхуагъэфэща Къуэжей Заур.
Республикэм и экономикэм, егъэджэныгъэм, узын-
шагъэм, щэнхабзэм, спортым, нэгъуэщI IэнатIэхэ- ми я лэжьакIуэ пажэ куэдым зэIущIэм щратыжащ КъБР-м и дамыгъэ лъапIэхэр.
БАГЪЭТЫР Луизэ.
